**Kine Aspers innlegg på LOs representantskapsmøte 23.2 2016**

Pensjon er viktig. Det er noe de fleste av oss skal leve av i 10-20 år etter at vi har sluttet i arbeid, og noen også enda lenger. Vårt solidariske system i folketrygden skal sikre oss dette,
og gi oss trygghet for inntekt i alderdommen.
Derfor skal vi både slå ring om folketrygden som system, samtidig som vi også skal evaluere den og helst gjøre den bedre.

Det samme skal vi gjøre med AFP.
AFP er viktig både for å sikre arbeidstakere i det organiserte arbeidslivet mulighet for tidlig avgang, og for å få et påslag på folketrygden.

Og så har vi tjenestepensjonsordninger i privat sektor som kommer i tillegg til dette, uavhengig av folketrygd og AFP.
Her trenger vi forbedringer.
Og det er dette tariffoppgjøret 2016 dreier seg om når det gjelder pensjon.

Vi har tatt utgangspunkt i den ordningen som flest av våre medlemmer er omfatta av og sett på hvilke muligheter for forbedringer som finnes.
Kan hende det blir flere utredninger om pensjon fremover,
men vi er nødt til å sette i gang nå,
og ikke la alt som skal løses fremover gjøre oss handlingslammet.

Det kan føres mange diskusjoner om hva som er den beste pensjonsløsningen. Og den mulig store misforståelsen i hele debatten, er at Gablers rapport og forslag ble oppfattet som våre standpunkt. Det er riktig at kvinner i snitt lever lenger enn menn. Den utfordringen kan vi også løse gjennom et innskuddsystem ved at utbetalingsperioden økes. Det er ikke hogd i stein at den skal minimum være i 10 år.

Det er bra, det er viktig, og det er helt nødvendig med debatt om pensjon.
(Men) jeg må si, at det kjennes ikke spesielt godt, når vi i Fellesforbundet blir beskyldt og anklaget for å ikke tenke likestilling og rettferdighet.

Jeg mener vi gjør det, også denne gangen her. Hvis jeg ikke tar helt feil er Fellesforbundet det 3. største kvinneforbundet i LO med sine 26.000. De har også vært med i forslagsprosessen.
Når vi snakker om opptjening fra første krone,
gjør vi ikke det for å gi bedre pensjon for de som tjener mest, men for dem som tjener minst.
Og dessverre er det slik at det ganske gjennomgående er kvinner.
Vi vil at ei lavtlønnt kvinne eller en mann som i dag tjener 300 000 kroner også skal få opptjening for de første 90 000.

Vi vil at den som har en arbeidskontrakt som opphører innen ett år, skal få opptjening på den tida som er jobba.
Vi vil at hu, eller han, som starter å jobbe når de er 17,
ikke skal måtte vente til fylte 20 år for å få opptjening.

Og så vil vi at de mange som må eller vil skifte arbeidsgiver mange ganger i løpet av yrkeslivet, ikke skal behøve å sitte med en hel sekk av pensjonskapitalbevis som både er uoversiktlig, og som gir liten avkastning.
Vi vil samle dette for at våre medlemmer skal få mer i pensjon.

Får vi til dette, gir vi et pensjonsløft for de som trenger det mest.
Og av dem er det flest kvinner.